Miestä syytetään Kokkolassa tehdystä murhasta. Elinkautisesta ei tule ensikertalaisvähennystä.

Pohjanmaan käräjäoikeus on antanut välituomion Kokkolan murhasyytteestä.

Vastaaja määrättiin mielentilatutkimukseen vastoin tahtoaankin.

Mies on tunnustanut ampuneensa toisen miehen mökillä Kokkolassa.

Mies luuli, että selviytyy elinkautisesta kuudella vuodella. Kuvituskuva. ALMA MEDIAN ARKISTO

Pohjanmaan käräjäoikeus katsoo tuoreessa välituomiossaan, että vuonna 1965 syntynyt mies surmasi Kokkolassa oman tuttavansa kahdella haulikonlaukauksella mökkiriidan takia. Henkirikos tapahtui kesäkuun 1. päivänä tänä vuonna.

Miestä syytetään käräjäoikeudessa murhasta. Vastaaja myöntää tappaneensa uhrin kahdella haulikonlaukauksella, joista toinen kohdistui selkään. Mies pyysi mielentilatutkimusta, mutta perui pyyntönsä. Käräjäoikeus määräsi vastaajan tästä huolimatta mielentilatutkimukseen, koska rikosnimike on niin vakava.

Iltalehti kertoi oikeudenkäynnistä kaksi viikkoa sitten. Henkirikoksen pontimena oli mökin käytöstä syntynyt riita. Vastaaja käytti alkoholia ja ilmoitti surmatun isälle etukäteen, että hänellä on kohta yksi poika vähemmän. Surmaaja ajoi tuhdissa humalassa mökille, jolla vuonna 1971 syntynyt mies oli. Hän tööttäili autolla saadakseen uhrin pihalle ja ampui tätä kahdesti.

Uhri kuoli paikalle, ja puoliso löysi hänet. Teon jälkeen ampuja heitti aseen pusikkoon, ajoi peltoja pitkin ja jätti auton metsään. Mies käveli erään talon luo ja pyysi isäntää viemään hänet kotiin. Tässä vaiheessa hän päätti tunnustaa tekonsa.

– [Surmaaja] vielä kertoi, että [uhri] makasi selällään. –– Sen jälkeen hän oli mennyt ja silittänyt [uhrin] tukkaa ja sanonut, ettei ammu enää kolmatta ja että ei armonlaukausta, todistaja kertoi.

”En viihtiny päähän ampua”

Mies oli valmis rikosoikeudellisiin seuraamuksiin. Todistaja kertoi, että mies laskeskeli elinkautisen pituudeksi noin 12 vuotta ja että hän pääsisi ensikertalaisena puolella. Tosiasiassa elinkautisen keskimääräinen pituus on lähemmäs 15 vuotta, eikä tuomiosta myönnetä ensikertalaisvähennyksiä.

– Kahtoin, että tuossa on tuo iso kuusi, jos se lähemmäks tulee, niin mä en ota tällä kertaa turpaan. Vein keskelle rintaa, en viihtiny päähän ampua, syytetty kertoi poliisille kiinnioton jälkeen.

Käräjäoikeudessa käsitellään lähinnä sitä, minkä asteisesta henkirikoksesta on kyse. Mies oli halukas tunnustamaan ja ottamaan rangaistuksen niskaansa, mutta toisaalta alkoi kertoa myöhemmin, että uhri juoksi vesurin kanssa häntä kohti ennen laukauksia. Mies kiistää syyllistyneensä murhaan ja myöntäisi tapon.

– Käräjäoikeus pitää lähtökohtaisesti hyvin epäuskottavana, että joku juoksisi kohti haulikkoa, tuomioistuin kommentoi.

Miestä syytetään lisäksi törkeästä rattijuopumuksesta ja ampuma-aserikoksesta. Syytetty on myöntänyt menettelynsä. Käräjäoikeus antaa varsinaisen tuomion myöhemmin.